Timo Soini (uv) puolustaa erotusuhan alla olevaa perussuomalaisten Raimo Vistbackaa plokissaan: ”Ilman Sinua koko puoluetta ei olisi olemassa”

Perussuomalaisten entinen puheenjohtaja, ulkoministeri Timo Soini (uv) ottaa plokissaan kantaa perussuomalaisten puheenjohtajan Jussi Halla-ahon puhdistuksiin.

Uusi vaihtoehto -ryhmään loikannut Soini kommentoi kirjoituksessaan etenkin perussuomalaisten Etelä-Pohjanmaan piirin puheenjohtajalle Raimo Vistbackalle lähetettyä selvityspyyntöä tämän julkisuuteen antamista lausunnoista.

Halla-aho on kertonut lähettäneensä haastemiehen Vistbackan perään, jotta selvityspyyntö lausunnoista tavoittaa epäillyn. Vistbacka lomailee tämän viikon Pohjois-Norjassa.

– Mielestäni on julkeaa ja täydellistä arvostelukyvyn puutetta pistää haastemies perääsi. Se ei kerro mitään Sinusta, mutta kaiken muusta, Soini kirjoittaa ”Avoin kirje Raimo Vistbackalle” -otsikoidussa kirjoituksessaan.

Vistbacka toimii tällä hetkellä perussuomalaisten Etelä-Pohjanmaan piirin puheenjohtajana ja on yksi puolueen perustajajäsenistä. Hänet tunnetaan myös yhtenä Timo Soinin luottomiehistä.

– Tässä ajassa on outoa, kunniantunto puuttuu. Monenlaiset politiikan kääpiöt ja netissä meuhkaavat räkätoteemit pullistelevat kuin sammakko härän edessä, Soini perustelee kirjoituksensa ajankohtaa.

Jussi Halla-aho on kerännyt kannattajakuntaansa juuri netin puolella.

Halla-aho tyytyy itse kommentoimaan Soinin kirjoitusta toteamalla Facebookissa, että ”räkätoteemi” on hänen mielestään hieno sana.

– Sitä ei käy kiistäminen. Sellaista titteliä ei tarvitse hävetä, käyttäjän sen enempää kuin kohteenkaan, Halla-aho kirjoittaa.

Perussuomalaisten oli viime perjantain määrä käsitellä puoluehallituksen kokouksessaan Vistbackan ja kahden muun puolueen keskeisen henkilön erottamisia, mutta päätös päätettiin siirtää seuraavaan kokoukseen.

Soinin kolumni julkaistiin Soinin omien sivujen lisäksi myös Ilkka-lehdessä.

”Ilman Sinua koko puoluetta ei olisi olemassa”

Kirjoituksessaan Soini muistelee, kuinka lähti yhdessä Vistbackan, Urpo Leppäsen ja Kari J. Bärlundin kanssa perustamaan perussuomalaisten puoluetta vuonna 1995.

Perussuomalaisten edeltäjä, Suomen maaseudun puolue Smp hajosi 1990-luvun alussa sisäisiin riitoihinsa ja ajautui konkurssiin vuonna 1995.

Soini kertoo tunteneensa Vistbackan yli kolmekymmentä vuotta.

– Tiedän kokemuksesta ja tosielämästä millaisesta miehestä on kysymys, Soini kirjoittaa.

– SMP:n konkurssissa pelastit monta kentän ihmistä. Moni muu ihminen ei olisi tehnyt pyöreitä päiviä tappion hetkellä auttaakseen jokaista vastuuhenkilöä. Ketään et hylännyt. Emme alistuneet, jatkoimme politiikassa.

Vistbacka toimi vuonna 1995 perustetun puolueen ensimmäinen puheenjohtajana kaksi vuotta ja oli sen ainoa kansanedustaja ensimmäisten kahden kauden ajan.

– Ilman Sinua, Raimo Vistbackaa koko puoluetta ei olisi olemassa. --- Viikot Helsingissä, joka toinen viikonloppu ympäri Suomea piirikokouksissa ja joka toinen viikonloppu kotona ja silloinkin oven täydeltä avunpyytäjiä. Ja Vistbacka auttoi. Puoluekantaa ei kysytty. Sadat ihmiset saivat apua, Soini hehkuttaa ja ylistää Vistbackaa.

Ensimmäisissä eduskuntavaaleissa perussuomalaiset sai yhden prosentin kannatuksen, mutta vuonna 2011 vaaleissa kannatus oli noussut jo 19 prosenttiin.

– Eduskunnassa nautit arvostusta ja luottamusta yli puoluerajojen. Neuvoit ja autoit edustajia puoluekantaan katsomatta.

Soini muistuttaa, että Vistbacka valittiin eduskuntaan aina, kun hän asettui ehdolle. Sama tilanne oli myös kuntapolitiikassa.

– Suurilla äänimäärillä, laajalla luottamuksella. Sinä olet valtiopäivämies ja -neuvos. Elävä esimerkki maakunnan miehestä, joka ajaa alueensa ja asukkaidensa etua. Tuloksellisesti.

Vistbacka toimi smp:n ja perussuomalaisten kansanedustajana yhtäjaksoisesti vuosina 1987–2011, muttei enää asettunut ehdolle vuoden 2011 vaaleissa.

– Antaa kuolleiden haudata kuolleensa, Soini päättää kirjoituksensa.